google/wiki40b huggingface dataset:
Vladimir Hižnjakov

Vladimir Hižnjakov (sündinud 25. mail 1938 Rostovi oblastis) on Eesti füüsik, Tartu Ülikooli vanemteadur, Eesti Teaduste Akadeemia akadeemik.
Lõpetas 1955 Tapa Raudteekeskkooli ja 1960 Tartu Riikliku Ülikooli cum laude. 1966 kaitses Tartu Riikliku Ülikooli juures füüsika-matemaatikakandidaadikraadi ja 1972 füüsika-matemaatikadoktori kraadi.
1976–1992 oli ta Tartu Ülikooli (TÜ) tahkisefüüsika ja aastast 1987 laseroptika professor. 1993–2003 oli ta TÜ Teoreetilise Füüsika Instituudi professor ja 1998–2003 TÜ Füüsika Instituudi laboratooriumi juhataja.
Vladimir Hižnjakov on uurinud tahkiste optilisi omadusi ja spektrograafiat, kristalli lisanditsentrite teooriat, kuuma luminestsentsi, mittelineaarset optikat, kõrgtemperatuurilist ülijuhtivust ja kvantoptikat.
Tartu raekoda

Ehituslugu

Sõdade ja tulekahjude tõttu on Tartu keskaegsest vanalinnast säilinud vaid paar üksikut hoonet. Nii on ka Tartu raekoda näiteks Tallinna raekojaga võrreldes suhteliselt uus: see ehitati 1782–1789. 
Raekoja projekti tegi Rostockist pärit ehitusmeister Johann Heinrich Bartholomäus Walter. Hoone on eklektiline, selles võib näha kolme arhitektuuristiili. 
Kolmekorruseline, kõrge kelpkatuse ja haritorniga raekoda esindab oma põhikujus Madalmaade barokse linnapalee traditsiooni (samas stiilis on ka Narva raekoda). Peafassaadi viiluvälja ehib rokokoostiilis kartušš, seinte kujunduses ja interjööris valitseb aga varaklassitsism.

Raekoja kellad

2001. aastal paigaldati raekoja torni kellamäng, mis võimaldab esitada mitmesuguseid meloodiaid. Iga päev mängivad raekoja kellad Raimond Valgre "Tartu marssi". 18 kellast koosnev kariljon valmis Saksamaal Karlsruhe kellatehases ja maksis 700 000 krooni (45 tuhat eurot), selle paigaldas tehase kellameister Günter Granz. Alles jäid ka kaks vana kella.
Kukeseenelaadsed

Kukeseenelaadsed (Cantharellales) on selts kandseeni.
Zvārte mõis

Zvārte mõis (saksa keeles Swarten, läti keeles Zvārtes muiža) oli rüütlimõis, hiljem Ēķini mõisa kõrvalmõis Liivimaal Volmari kreisis Astijärve kihelkonnas. Nüüdisaegse haldusjaotuse järgi asub mõisasüda Burtnieki piirkonnas Burtnieki vallas.

Mõisa suurus

Bienenstammi andmetel oli mõisa suurus 1816. aastal 2 ja 5/8 adramaad, sellele allus 77 mees- ning 83 naishinge.
Trebević

Trebević (serbia Требевић) on mägi ja küla Bosnias ja Hertsegoviinas, 10 km Sarajevost idas. 
1984. aasta taliolümpiamängudeks ehitati Trebeviči bobirada. Sellel peeti 11.–18. veebruaril 1984 olümpiamängude kelgutamis- ja bobisõiduvõistlused.
Bobiraja ehitus maksis 10 miljonit dollarit, veidi alla kümnendiku kogu olümpia maksumusest. 13 kurviga bobiraja pikkus oli 1243 m, mõnes lõigus tõusis kiirus kuni 140 km/h. Pärast olümpiat ei suudetud bobirajale enam kasutust leida, sest Jugoslaavias kelgutamist ega bobisõitu ei harrastatud.
Jugoslaavia lagunemise järel tekkinud kodusõjas kasutati bobirada kaevikuna.
Elijah Muhammad

Elijah Muhammad (sünninimi: Elijah Poole; ka: Elijah Karriem) (7. oktoober 1897 Georgia – 25. veebruar 1975 Chicago) oli organisatsiooni Nation of Islam (NOI) rajaja.
Ta väitis, et on 1931 saanud Chicagos Wallace Fard Muhammadilt Allahi sõna. Sellest õpetusest sai NOI poliitiliselt radikaalse teoloogia alus.
Muhammad rändas Ameerikas ringi ning rajas mošeesid ehk templeid. Need said asutamise järjekorras numbrid.
Muhammadil olid väidetavalt armulood mitme NOI liikmest noore naisega. See süüdistus viis lõpuks lõheni Elijah Muhammadi ja tema soosiku Malcolm X-i vahel.
Pärast Muhammadi surma sai tema järeltulijaks NOI juhina tema poeg Warith Deen Muhammad, kes viis läbi mitmeid reforme, mis lähendasid NOI-d sunnismile, ning lõpuks nimetas organisatsiooni ümber. Hiljem lõi NOI-st lahku Louis Farrakhan, kes lõi oma organisatsiooni, mille õpetus oli lähem Elijah Muhammadi esialgsetele õpetustele, ning andis sellele nime Nation of Islam.
Martin Hunt

Tunnustused

Raudristi I klass anti Hundile üle 20. märtsil 1944.
Boolus

Boolus (kreeka keelest βῶλος, bôlos 'mullakamakas', inglise keeles bole) on koondnimetus rauarikastele savimuldadele, mida on kasutatud värvipigmendina alates antiikajast kuni 17. sajandini.

Pigment

Boolust kasutati enim 16.–17. sajandil värvilises krundis Madalmaade ja Itaalia maalikunstis, samuti maalimisvärvide ja kirjalaki koostises. Tavaliselt kanti nii puit- kui lõuendalusel maali jaoks kriidikrundile veel peale värviline booluskrunt. Boolust on kasutatud ja kasutatakse tänapäevani värvuse andjana ka keraamikaglasuurides. Pika traditsiooniga on booluse kasutus kullalehega kuldamisel, mis nõuab väga peeneteralist ja väga siledat krunti, aluspinna ettevalmistamiseks. Teateid booluse kasutamisest maalrivärvina leiab Eesti allikates veel 20. sajandi esimesel poolel. Tänapäeval kasutavad seda restauraatorid ja ikoonimaalijad.
ESTO 2019

XII ülemaailmsed eesti kultuuripäevad ehk ESTO 2019  oli 12. ESTO kogunemine, mis toimus 27. juunist 3. juulini 2019. 
Esmakordselt ESTO-de ajaloos toimus festival järjest kahes riigis – Eestis ja Soomes – ning kolmes linnas – Helsingis, Tartus ja Tallinnas.
Festivali eesmärk oli sama kui varasematelgi kordadel: tuua taas kokku eestlaste kogukonnad üle maailma, tugevdades üleilmset eesti meelt ja ühtekuuluvustunnet. ESTO 2019 fookuses on noored ja festivali kandis pealkirja "Meie tulevik".
Keiō ülikool

Keiō ülikool (jaapani keeles 慶應義塾大学 Keiō Gijuku Daigaku) on eraülikool Jaapanis Tōkyōs Minatos.
Ülikool asutati 1858.
Ülikoolis õpib üle 33 000 üliõpilase.
Juliana Telman

Juliana Telman (31. mai 1901 Tallinn – 23. detsember 1970 Tallinn) oli eesti kommunist.
Ta sündis Tallinnas tööliste perekonnas. 1920. aastast oli ta EK(b)P liige. 1921. aastast Üle-eestimaalise Noorproletaarlaste Ühingu liige. 3. mail 1922 ta vangistati Viktor Kingissepa varjamise pärast ja mõisteti eluaegsele sunnitööle. Kandis vanglakaristust 16 aastat, vabanes vanglast 1938. aastal amnestia alusel. 1940. aasta juunipöörde järel oli ta üks EKNÜ organiseerijaid.
1940. aastal valiti ta II Riigivolikogu (Eesti NSV Ülemnõukogu I koosseis) liikmeks 70. valimisringkonnast. Aastatel 1941–1954 oli ta NSV Liidu Ülemnõukogu Rahvuste Nõukogu saadik. Aastatel 1942–1944 oli ta ELKNÜ Keskkomitee 1. sekretär. Aastatel 1945–1952 oli ta EK(b)P Keskkomitee naisosakonna juhataja.
Aastatel 1952–1961 oli ta Eesti NSV Riikliku Loodusteaduste Muuseumi direktor.
Ta on maetud Tallinna Metsakalmistule.

Isiklikku

Tema õde oli kommunistliku liikumise tegelane Salomonia Telman.
Madis Schmidt

Madis Schmidt (sündinud 6. septembril 1942 Kalmaru külas Vändra vallas) on eesti puhkpilliorkestri dirigent, fagotist ja muusikapedagoog.
Madis Schmidt lõpetas 1962. aastal Tallinna Muusikakooli fagoti erialal (Elmar Milkopi klass) ning 1971. aastal Tallinna Riikliku Konservatooriumi fagoti erialal Rein Olsperti klassis.
Schmidt on mänginud aastatel 1962–1976 Estonia ja 1962–66 Balti laevastiku mereväeorkestris. Ta on töötanud aastatel 1972–1976 Saku Muusikakoolis puhkpilliõpetaja ja dirigendina, juhatades ühtlasi Saku Õlletehase ning 1973–1975 tehase Silikaat puhkpilliorkestrit. Õpetajatööd jätkas Madis Schmidt 1976–1981 Vändra Lastemuusikakoolis ning juhtis samas dirigendina kultuurimaja orkestrit. Ta on asutanud 1981. aastal Pärnu-Jaagupi Lastemuusikakooli (1981–2000 direktor ja õpetaja) ning 1983. aastal selle filiaali, Kilingi-Nõmme Lastemuusikakooli (1983–85 direktor ja õpetaja). Perioodil 1977–2004 oli ta tegev ka Vabariiklikus Orkestrijuhtide Puhkpilliorkestris ja juhatas dirigendina aastatel 1978–1982 Pärnu Sümfooniaorkestrit ning1982–2008 Pärnu-Jaagupi puhkpilliorkestrit Halinga. Alates aastast 2000 on ta töötanud Pärnu Muusikakoolis õpetajana.
Madis Schmidti õpilasteks on teiste seas olnud Artur Raidmets, Madis Mäekalle, Hando Põlluste, Priit Volmer, Taavi Reimets, Mari Kalmet, Liis Mäevälja, Julia Žigun.
Maavaba talupoeg

Maavaba talupoeg (lühemalt ka: maavaba) oli keskaegse Eesti talupoja sotsiaalne kategooria. 
Maavabad talupojad olid isiklikult vabad ja said oma talu (lääni) tavaliselt  läänikirjaga. Nad pidid täitma sõjateenistuskohust ja maksma oma lääniisandale maksu ehk rekognitsiooni. Neil polnud tavalise  adratalupoja kohustusi. Hilisemal ajal maavabade talupoegade hulk vähenes, kuna suurenes teotöö osakaal. Isiklikult vabaks jäid üldiselt vaid rannarootsi talupojad, aga ka näiteks Muhumaal Koguvas asunud Schmuulide suguvõsa, mis tegeles postiveo ja küüditööga.
Arvatavasti olid maavabad muinasülikute järglased või vähemalt osa nende eesõiguste pärijad. Mõnikord on neid loetud vabatalupoja allkategooriaks, kuid nad eristuvad teistest vabatalupoegadest siiski selle poolest, et teistel isiklikku vabadust reeglina ei olnud.
Jonás Gutiérrez

Jonás Manuel Gutiérrez (sündinud 5. juulil 1983 Sáenz Peñas) on Argentina jalgpallur.  
Ta mängib Hispaania klubis Deportivo de La Coruña. 
Argentina koondvõistkonnas tegi ta debüüdi 7. veebruaril 2007. Ta mängis 2010. aasta jalgpalli maailmameistrivõistlustel Argentina koondises.
Realism (kunst)

Hollandi realism

Jätkuks barbizoonlastele tegutses aastatel 1870–1890 Madalmaades Haagi koolkond, mille põhieesmärk oli edasi anda tõelist atmosfääri. Nende maalitud maastikud olid äärmiselt plastilised, tubased stseenid olid tulvil siirast poeesiast.

Hispaania realism

Hispaanias Sevillas arenes aastatel 1830–1900 välja costumbrismo — rahva kombeid käsitlev maalikunst ja kirjandus. See oli romantismi ja realismi vaheline stiil. Seda viljelenud kunstnikud: José Domínguez Bécquer (1810–1841) ja tema poeg Valeriano Domínguez Bécquer (1834–1870).

Venemaa realism

Venemaal tegutses Rändnäituste Ühing. Selle liikmed ehk peredvižnikud korraldasid alates 1871. aasta kevadest mitmel pool Venemaal näitusi. Viimane 48 näitusest toimus aastal 1923. Nende eesmärk oli tutvustada ja propageerida Venemaal vene realistlikku kunsti. Kunstnikud kujutasid stseene rahva elust ja Venemaa ajaloost, esitasid progressiivsete kultuuritegelaste portreid, näitasid kodumaa looduse ilu. Sageli olid teosed teravalt kriitilised ja tsarismi väärnähtuste vastased. Materiaalset abi saadi P. Tretjakovilt. Peredvižnikute juht oli Ivan Kramskoi. Nende hulka kuulusid veel Makovski, Maksimov, Ðiðkin, Vassili Perov,Vassili Surikov ja Ilja Repin.
Maurice LaMarche

Maurice LaMarche (sündinud 30. märtsl, 1958) on Kanada päritolu ameerika filminäitleja ja koomik.
Rainer Paat

Rainer Paat (sündinud 11. detsembril 1978 Tartus) tegeleb peamiselt programmeerimise ning robotite ja innovaatiliste seadmete prototüüpide ehitamisega.
Ta on õppinud füüsikat.
Rainer Paat elab Tartus.

Digitigu

11. jaanuarist kuni 9. veebruarini 2005 toimus Tartus restoranis Atlantis kunstnik Nerva kultuuriprojekt „KunsTIGUu”, mille eesmärgiks oli viia kunst tehnikahuvilisteni ning tutvustada innovaatilisi tehnikaprojekte kunstihuvilistele. Projekti käigus esitleti raamatut „KunsTIGUu”, Nerva graafikateoseid, näidati elusat aafrika hiidtigu, toimus heategevuslik oksjon ning tutvustati keskkonnasõbralikku mõtte- ja eluviisi. Tigude, tegude ja kunsti teemadel andis üritusel džässkontserdi 4 TUNE QUARTET, lisaks esinesid Aapo Ilves ja Anti Einpaul.
Spetsiaalselt „KunsTIGUu” projekti tarbeks Rainer Paadi ja Nerva ühistööna valminud patarei- ja akuvaba robotteo "Digitigu” ostis oksjonilt teaduskeskus AHHAA, et esitleda seda oma näitustel.
Theodor von Balk

Theodor von Balk (ka Friedrich von Balken; vene Фёдор Николаевич фон Балк (фон Балкен); 1670 – 1738/39 Moskva) oli baltisaksa päritolu Venemaa sõjaväelane ja riigitegelane.
Ta oli keiser Peeter I aegne kindralporutšik (hiljem kindralleitnant), Elbingi komandant (1706–1713), Riia kubernerina Liivimaa asekuberner 7. maist 1727 kuni 17. juunini 1734 ja seejärel 17. juunist 1734 kuni 10. novembrini 1738 Moskva kubermangu kuberner. 
Teenistuse eest sai ta 27. augustil 1728 Püha Aleksander Nevski ordeni ja Peeter I portree briljantidega.
Grandi maakond

Ajalugu

Grandi maakond moodustati 2. veebruaril 1874 Summiti maakonna osadest. Pärast Routti maakonna moodustamist 1877. jaanuaris vähenes Grandi maakonna läänepiir.
Wilt Chamberlain

Wilt Chamberlain (21. august 1936 – 12. oktoober 1999) oli NBA korvpallur.
Tegevmängijana oli Wilt Chamberlain 216 cm pikk ja kaalus 125 kilogrammi.

Keskkool

Wilt Chamberlain käis 1951–1955 Overbrooki keskkoolis. Oma esimeses 16 mängus viskas ta 800 punkti (keskmiselt 50 punkti mängus). Roxborough' keskkooli vastu viskas ta 90 punkti, sealhulgas 10 minutiga 60 punkti. 1954 ja 1955 tuli ta linna meistriks. Seal valiti ta 1955 USA sümboolsesse koondisse. 4 aasta jooksul viskas ta kokku 2252 punkti.

Ülikool

Wilt Chamberlain käis Kansase Ülikoolis 1955–1958. Kansases mängis ta kaks hooaega: 1956–1958. 48 mängus viskas ta 1433 punkti (keskmiselt 29,9) ja võttis 877 lauda (keskmiselt 18,3). Tema rekorditeks jäid 52 punkti Northwesterni Ülikooli vastu ja 36 lauapalli Iowa Ülikooli vastu.
Mõlemal hooajal valiti ta sümboolsesse USA üliõpilaskorvpallurite koondisse, lisaks 1957 kõige väärtuslikumaks mängijaks.

NBA tipphetked

Wilt Chamberlain tuli NBA meistriks 1967 ja 1972. Ta viskas 1045 mängus 31 419 punkti (30,1 mängus) ja võttis 23 924 lauapalli (22,9 mängus); nii keskmiselt kui absoluutselt on need NBA rekordid. Juba uustulnukana viskas ta ühes mängus 53 punkti. 118 korda viskas ta vähemalt 50 punkti, aga 2. märtsil 1962 viskas ta New York Knicksi vastu 100 punkti. Seegi on NBA rekord mis püsib endiselt. Ta oli NBA resultatiivseim mängija 1960–1966. 1962. aastal viskas ta keskmiselt 50,4 punkti mängus. Juba uustulnukana viskas ta keskmiselt 37,6 punkti ja võttis 27,0 lauapalli mängus. Need on NBA uustulnukate rekordid. 11 korda oli ta NBA parim lauapallide hankija (1960–1963, 1966–1969 ja 1971–1973). 1968. aastal viskas ta keskmiselt 24,3 punkti, hankis 23,8 lauapalli ja andis 8,3 resultatiivset söötu. Karjääri jooksul tegi ta 78 triple-double'it, mis on NBA paremuselt 3. tulemus.
Wilt Chamberlain valiti 1960 NBA aasta uustulnukaks, 1960 ja 1966–1968 NBA kõige väärtuslikumaks mängijaks, 1972 NBA finaalide kõige väärtuslikumaks mängijaks, 1960–1968, välja arvatud 1963, NBA sümboolsesse koondisse, 1972 ja 1973 NBA kaitsetiimi. 13 korda osales ta NBA tähtede mängus (kõigil hooaegadel peale 1970). 1960 valiti ta tähtede mängu väärtuslikemaks mängijaks pärast visatud 23 punkti ja kättesaadud 25 lauapalli. Tema käes on tähtede mängu lauapallide rekord (197) ja ühe tähtede mängu punktide rekord (42 1962. aastast). Ta on võtnud kõige rohkem lauapalle NBA finaalis (41 Boston Celticsi vastu).
Pekingi Välisõpingute Ülikool

Pekingi Välisõpingute Ülikool (hiina keeles 北京外国语大学; pinyin'is Běijīng Wàiguóyǔ Dàxué) on Pekingis asuv ülikool, mis on spetsialiseerunud eelkõige võõrkeeltele, kuigi õpetatakse ka õigust, majandust, ärijuhtimist, diplomaatiat, ajakirjandust jm (suunitlusega töötamaks asutustes ja ettevõtetes, millel on tihedad kontaktid muu maailmaga). 
Sel õppeaastal õpetatakse ülikoolis 73 keelt (eriala, lisaeriala või valikainena). Võimalik on õppida pea kõiki Euroopa Liidu ametlikke keeli. Ülikooli peetakse keeleõppetasemelt parimaks Hiinas.
Zac Efron

Lapsepõlv ja perekond

Efron sündis San Luis Obiespus, Californias. Hiljem kolis pere Arroyo Grandesse Californias. Tema isa David Efron on insener elektrijaamas ja ema Starla Baskett on endine sekretär, kes töötas samas elektrijaamas. Efron on ise rääkinud normaalsest lapsepõlvest. Ta perekond kuulus keskklassi ja tal on noorem vend Dylan. Efron on juut ja agnostik. Ta on öelnud, et läks hulluks, kui ta sai koolis B (4), mitte A (5), ja et ta oli "klassi kloun".11-aastasena julgustas isa Zaci näitlemisega alustama.  Hiljem ilmus Efron teatri produktsioonis ja töötas teatris nimega The Great American Melodram ja Vaudeville ning hakkas õppima laulmist. Efron mängis näidendites nagu "Gypsy", "Peter Paan", "Boy Who Wouldn't Grow Up", "Little Shop of Horrors" ja "Music Man". Efroni näitekunstiõpetaja Robyn Metchik, kelle oma lapsed Aaron Michael Metchik ja Asher Metchik olid samuti näitlejad, soovitas teda  Los Angeleses agendile. Hiljem sõlmis ta lepingu Creative Artists Agencyga.

Haridus

Efron lõpetas Arroyo Grande Keskkooli 2006. aastal ning seejärel võeti ta vastu Lõuna-California Ülikooli, kuid ta lükkas edasi oma kursuse, sest töötas filmiprojektide kallal. Efron õppis ka Vaikse ookeani Konservatooriumis näitekunsti koolis, kolledž asub Santa Marias, Californias, mis andis talle võimaluse näidelda aastatel 2000 ja 2001.

Näitlejakarjäär

Aastal 2002 Efron hakkas ilmuma külalisrollides mitmetes televisiooni seeriates, sealhulgas Firefly, ER ja The Guardian. Ta mängis Cameron Bale praeguseks tühistatud WB-seerias Summer. Algselt kehtestati talle kõrval-näitleja osa, Efron sai regulaarseks gruppi liikmeks seeria teises hooajas aastal 2004, seal näitles ta koos Kay Panabaker'i, Lori Loughlin'i ja Jesse McCartney'ga. Kuna ta oli Summerlandis, oli tal ka palju teisi külalisrolle CSI: Miami's, NCIS'is (TV-seeria), The Suite Life of Zack & Cody's ja The Asendamised'is. Aastal 2003 mängis Efron Euroopa Elu esialgse televisiooni filmihahahahs Miracle Run. Ta mängis Steven Morgan'i, üks kahest autisticust kaksikust. Tema tegevuse eest, oli ta nimetatud noore kunstniku auhinnale Parimad Esinenisele TV Filmis, Mini-seerias või Erilisele - toetamise Noor Näitleja. Aastal 2005, ta mängis pea osatäitjat Hope Partlow'i muusikavideos "Sick Inside." Ka aastal 2005, ta mängis hobust armastavat Patrick McCardle't The Derby Stallion'is, kus ta tahab võita linna tülinorijat hobusevõidujooksus.
Toomas Help

Toomas Help (sündinud 1961) on eesti keeleteadlane. 
Aastal 2004 kaitses ta oma doktoriväitekirja "Sõnakeskne keelemudel: eesti regulaarne ja irregulaarne verb" / Toomas Help. – Tartu : Tartu Ülikooli Kirjastus, 2004. – 234, [1] lk. ; 26 cm. – (Dissertationes philologiae estonicae Universitatis Tartuensis, ISSN 1406-1325 ; 13).

Help ja võru keel

Isa poolt Võrumaa juurtega Toomas Help tegi 1989. aastal radikaalseid ettepanekuid võru kirjakeele arendamiseks ja oli esimene, kes hakkas võru keeles kasutama võru keeles tänini pruugitavat q-tähte kõrisulghääliku tähistamiseks.
Lao She

Lao She (hiina keeles 老舍, pinyin'is Lǎo Shě; sünninimi Shu Qingchun 舒慶春, pinyin'is Shū Qìngchūn; 3. veebruar 1899 Peking – 24. august 1966 Peking) oli Hiina kirjanik.
Lao She oli pärit mandžu perekonnast. Tema isa oli sõdur, kes hukkus Bokserite ülestõusu ajal 1901. aastal. 1918. aastal lõpetas Lao She Pekingi Pedagoogilise Ülikooli. 1918–1924 töötas ta õpetajana Pekingis ja Tianjinis. Aastatel 1924–1929 töötas ta hiina keele lektorina Suurbritannias Londoni Ülikoolis. 1929–1930 töötas ta õpetajana Singapuris. 1930. aastal pöördus ta Hiinasse tagasi ja töötas kuni 1937. aastani mitmes ülikoolis õppejõuna. 1938–1945 oli Lao She Ülehiinalise Kirjandus- ja Kunstitöötajate Vastupanuassotsiatsiooni üks juhte. Aastatel 1946–1949 viibis ta Ameerika Ühendriikides.
1949. aasta oktoobris pöördus Lao She Hiinasse tagasi. 1950. aastatel oli ta üks tuntumaid Hiina kirjanikke.
Lao She hukkus Kultuurirevolutsiooni käigus.
Hiina Kommunistlik Partei rehabiliteeris Lao She postuumselt 1978. aastal.
Eesti keeles on 1972. aastal ilmunud Lao She romaan "Kassilinna saatus" ja 1999. aastal näidend "Teemaja".
Kultuurimaja

Kultuurimaja (mõnikord ka: kultuurikeskus) on kohaliku omavalitsuse hallatav kultuuriasutus, mis korraldab enamasti oma valla, linna (või linnaosa) piires kultuurielu ning harrastus- ja seltsitegevust.
Kultuurimajaga samasuguse otstarbega on rahvamaja, mille tegevusulatus on aga kultuurimaja omast väiksem.
Ajalooliselt, harvem ka tänapäeval, oli sarnase otstarbega seltsimaja, kus tegutses mõni selts.
Ahula mõis

Ahula mõis (saksa keeles Affel) oli rüütlimõis Järva-Madise kihelkonnas Järvamaal. Nüüdisajal jääb mõis Järva maakonda Järva valda.
Mõisa omanikud olid Grünewaldtid.
Kose kirik

Ajalugu

Kose Püha Nikolause kirik ja Kose kirikumõis olid olemas juba siis, kui 1241. aastal Kose küla Taani hindamisraamatus esimest korda kirjalikult mainiti. 
Kose puukirik oli üks Eesti vanemaid kirikuid, mis ehitati varsti pärast Lindanise (Tallinna) vallutamist taanlaste poolt, umbes 1230. aastal. 
Hiljemalt 1370. aastal valmis kivikirik. Esialgsest kirikust on säilinud vaid müürid.
Katolikuaegne kirik hävis 1482. aasta venelaste süüdatud tulekahjus. Kirik oli pärast tulekahju pikka aega varemeis. Ülesehitamisel on kiriku põhiplaan jäänud üldiselt samaks, välja arvatud kiriku põhjapoolne juurdeehitis (1858). 
Liivi sõjas 1560 kannatas kirik suurte purustuste all. 
Kiriku ulatuslikud ümberehitused olid aastatel 1856–1858, siis sündis nn uus kirik. Pärast nimetatud ümberehitusi pühitseti kirik 16. novembril 1858 uuesti.
Aastal 1873 ehitati kirikule uus torn, mis pühitseti sisse 16. augustil.
Järgmine suurem remont oli 1890. aastal, kui kirik sai uue 2 manuaali ja 15 registriga oreli, mille valmistas orelimeister Gustav Normann.
Läänetorni, teine teisele poole portaali on sissemüüritud kaks 16. sajandi lõpust või 17. sajandi esimesest veerandist pärit ratasristi. Arvata võib, et ristid müüriti torni 19. sajandil, võib-olla 1873, mil läänetorn sai juurde kaks lisakorrust ning uusgooti stiilis kiivri.

Kiriku lähiümbruse loodus

Kose kiriku lähedal avanevad Kose Kirikuallikad.
Kirsti Narinen

Kirsti Narinen (sündinud 1960 Lappajärvis, Soomes) on Soome diplomaat, 2014–2018 Soome Vabariigi suursaadik Eestis. 
1980–1985 õppis Narinen Turu Ülikoolis. Samuti on ta õppinud Lester B. Pearson College'is Vancouveris, Kanadas.
Soome välisministeeriumis asus Kirsti Narinen tööle 1984. aastal. Ta on töötanud Soome saatkonnas Tallinnas 1993–1998, samuti Soome esindustes Leningradis ja Ljubljanas. Narinen on edendanud sõprussuhteid Soome ja Eesti omavalitsuste vahel ning majandusssidemeid, samuti seisnud hea Soome aukonsulaadi taasavamise eest Tartus. Pärast lahkumist suursaadiku kohalt asus ta tööle Helsingis Euroopa Liidu ja NATO koostöös rajatud Euroopa hübriidiohtude vastase oivakeskuse rahvusvaheliste suhete juhina.
Boudewijn Zenden

Klubikarjäär

Jalgpalli hakkas Zenden mängima Maastrichti klubis Leonidas. Profidebüüt toimus PSV Eindhoveni ridades 28. augustil 1994.
Hiljem mängis ta ka Barcelonas ja Chelseas, 2003. aastal siirdus Middlesbrough'sse, kus mängis 2005. aastani.
2004. aasta märtsis lõi ta Middlesbrough' meeskonnas värava Inglismaa liigakarika finaalkohtumises Bolton Wanderersiga, aidates Middlesbrough'il võita esimese suure karika klubi ajaloos.
Veel on ta mänginud ka Liverpoolis, Marseille's ja Sunderlandis.

Koondisekarjäär

Hollandi koondises mängis ta esimest korda 30. aprillil 1997, kui võõrsil alistati San Marino tulemusega 6:0.
Koondises mängis Zenden 54 korda ning lõi 7 väravat. Ta kuulus Hollandi koondisse 1998. aasta maailmameistrivõistlustel ning 2000. ja 2004. aasta Euroopa meistrivõistlustel.
Kirchdorf in Tirol

Geograafia

Kirchdorf asub Leukentalis St. Johann in Tiroli kõrval. Vald koosneb mitmest asundusest ja hajaasustusest. Valla piiridesse mahub ka suur osa Wilder Kaiseri mäestikust. Kirchdorf on suuruselt teine vald Kitzbüheli ringkonnas.

Alljaotused

Bicheln, Einwall, Erpfendorf (küla oma kiriku ja kooliga), Erpfendorf-Dorf, Erpfendorf-Wald, Fabrik, Furth, Gasteig (samuti oma kooliga), Griesenau, Habach, Haberberg, Hinterberg, Huberhöhe, Jageregg, Kaiserbachtal, Kirchdorf-Dorf, Moosen, Litzlfelden, Oberrain, Taxerau, Unteranger, Vorderhaberberg, Weng, Wohlmuting

Ajalugu

Kirchdorf sai oma nime kirikult, mis on vanim ringkonnas. 2. sajandi lõpul/3. sajandi algul seisis praeguse kiriku kohas Rooma villa; see hävines hiljem rahutul rahvasterändamise perioodil (Völkerwanderung). 8. sajandil ehitati vana villa vundamendile esimene Kirchdorfi kirik. 1805. aastani vastutas Kirchdorfi kihelkond ka Reit im Winkli eest, mis viis tihedate sidemeteni kahe valla vahel. Side siiski katkes, kui nood rajasid oma kirikukihelkonna.

Tööstus

Isolatsioonifirma Steinbacher AG asub Ache kallastel Erpfendorfi külas.
Ménage à trois

Ménage à trois [men'aaž a tru'aa] on kolme inimese abielutaoline kooselu või armastus- või seksuaalsuhe.
Tavaliselt koosneb selline kolmiksuhe ühest abielupaarist ja ühe armukesest, enamasti 2 naist ja 1 mees. Nad elavad koos ja nende vahel on romantilised tunded ja/või seksuaalsuhted.
Prantsuse keeles tähendab ménage à trois sõna-sõnalt tõlgituna 'majapidamine kolmele'.
"Ménage à trois" võib tähendada ka seksuaalvahekorda kolmekesi.
Vahel nimetatakse nõnda ka igasugust grupiseksi.